text: টুঙ্গিপাড়ার মিয়া ভাই একটি আসন্ন বাংলাদেশী আত্মজীবনীমূলক পূর্ণদৈর্ঘ্য চলচ্চিত্র। এটির চিত্রনাট্য রচনা ও সহ-পরিচালনা করেছেন শামীম আহমেদ রনি। স্টোরি স্প্ল্যাশ মিডিয়ার ব্যানারে পিংকি খানের প্রযোজনায় ছায়াচিত্রটি পরিচালনা করেছেন সেলিম খান। চলচ্চিত্রটির বাংলাদেশের প্রথম রাষ্ট্রপতি শেখ মুজিবুর রহমানের শৈশব ও কৈশোরের উল্লেখযোগ্য ঘটনা নিয়ে নির্মিত। এই ছায়াচিত্রের দুইটি মূলচরিত্র শেখ মুজিবুর রহমান ও তার পত্নী ফজিলাতুন্নেছা মুজিব রেণু'র চরিত্রে অভিনয় করেছেন শান্ত খান ও প্রার্থনা ফারদিন দীঘি। এছাড়াও জয়ন্ত চট্টোপাধ্যায়, শিবা শানু, দিলারা জামান, সুব্রত সহ একদল মঞ্চ নাটকের অভিনয়শিল্পীরা এই চলচ্চিত্রের বিভিন্ন ঐতিহাসিক চরিত্রসমূহ রূপদান করেন। 
  
  ২০২০ সালের আগস্ট ও সেপ্টেম্বরে বাংলাদেশ চলচ্চিত্র উন্নয়ন কর্পোরেশনের অভ্যন্তর, ঢাকা বিশ্ববিদ্যালয় ও চাঁদপুরের বিভিন্ন স্থানে এটির মূখ্য চিত্রগ্রহণ করা হয়। ঐতিহাসিক প্রেক্ষাপটে নির্মাণের কারণে বাংলাদেশ চলচ্চিত্র সেন্সর বোর্ড চলচ্চিত্রটিকে প্রদর্শনের ছাড়পত্র দেয়ার ক্ষেত্রে বেশ সতর্কতা অবলম্বন করেছিল। চলচ্চিত্রটি ২০২১ সালের ১২ মার্চে মুক্তির অপেক্ষাধীন।
  
  গল্পসূত্র 
  টুঙ্গিপাড়ার মিয়া ভাই চলচ্চিত্রে বাংলাদেশের প্রথম রাষ্ট্রপতি শেখ মুজিবুর রহমানের জন্মের পর হতে ১৯৫২ সাল পর্যন্ত, তার শৈশব ও কৈশোরের বিভিন্ন উল্লেখযোগ্য ঘটনা নিয়ে চিত্রায়িত। চলচ্চিত্রে তার শিক্ষা জীবন, ১৯৩৯ সালে মিশনারী স্কুলে পড়ার সময় তার নেতৃত্ব গুণের বিকাশ; ১৯৩৪ সালে বেগম ফজিলাতুন্নেসার সাথে বিবাহ, বিয়ের ৯ বছর ১৯৪২ হতে শুরু হওয়া দাম্পত্য সময়,  ছাত্রজীবনে ব্রিটিশ ভারতে রাজনৈতিক সক্রিয়তা ও পরবর্তীতে পাকিস্তান আন্দোলন, যুক্তবঙ্গ ও দেশভাগের সময়ে তার রাজনৈতিক ভূমিকা; বিভিন্ন কারণে গ্রেফতার, জেল জীবন ও কারামুক্তি প্রাধাণ্য পেয়েছে।
  
  শ্রেষ্ঠাংশে 
  টুঙ্গিপাড়ার মিয়া ভাই চলচ্চিত্রে মূল চরিত্রসমূহের পাশাপাশি বিভিন্ন পার্শ্ব চরিত্রে মঞ্চ নাটকের নিয়মিত শিল্পীরা অভিনয় করেছেন। ছায়াছবির মূল চরিত্রের অভিনয়শিল্পীদের তালিকা-
  
  এছাড়াও দারোগার চরিত্রে হারুনুর রশীদ ও শরীফুল ইসলাম শরীফ, অন্যান্য পুলিশের চরিত্রে সোহেল উদ্দিন ও সুলতান আহমেদ, বিভিন্ন কর্মকর্তার চরিত্রে গোবিন্দ মন্ডল ও রাজিব দাস, কর্মচারীর চরিত্রে সৈয়দ মোশারফ, ছাত্র ও ছাত্রীর চরিত্রে তাজুদ্দিন তাজু ও স্বর্ণা আক্তার, গ্রামবাসীদের চরিত্রে মোহাম্মদ ইসহাক, আলতাফ হোসেন চৌধুরী, মিতুল খান, চমক খান, সুইডেন আসলাম ও রকিব হাসান অভিনয় করেছেন।
  
  প্রযোজনা 
  শেখ মুজিবুর রহমান হত্যাকান্ড নিয়ে একই পরিচালকদ্বয়ের নির্মিত রাজনৈতিক থ্রিলার আগস্ট ১৯৭৫-এর পর হতে টুঙ্গিপাড়ার মিয়া ভাই চলচ্চিত্রের প্রাক-নির্মাণ কার্যক্রম শুরু হয়। মুখ্য চিত্রগ্রহণ শুরুর পূর্বে, শেখ মুজিব ও সংশ্লিষ্ঠ চরিত্রসমূহের বাস্তব রূপায়নের জন্য দুইমাস অভিনয়শিল্পীদের অনুশীলন চলে। চলচ্চিত্রের বেশীরভাগ চিত্রায়ন করা হয় বাংলাদেশ চলচ্চিত্র উন্নয়ন কর্পোরেশন, চাঁদপুর, ঢাকা বিশ্ববিদ্যালয়ের এলাকাসমূহে। ২০২০ সালের ১৯ আগস্ট হতে ২৪ সেপ্টেম্বর পর্যন্ত, ৩২ দিনে চলচ্চিত্রটির পূর্ণ চিত্রগ্রহণ সম্পন্ন হয়। ৮৩ লাখ বাংলাদেশি টাকা ব্যয়ে চলচ্চিত্রটি নির্মাণ করা হয়েছে। স্টোরি স্প্ল্যাশ মিডিয়ার ব্যানারে নির্মাণের পর শাপলা মিডিয়া পরিবেশক হিসেবে যুক্ত হয়।
  
  টুঙ্গিপাড়ার মিয়া ভাই চলচ্চিত্রের সঙ্গীতের সুরারোপ সঞ্চালন ও পরিচালনা করেছেন ইমন সাহা। ছায়াছবিতে একটিমাত্র গান ব্যবহার করা হয়েছে; সুদীপ কুমার দ্বীপ রচিত গানটি  বাপ্পা মজুমদারের কন্ঠে ধারণকৃত।
  
  প্রচারণা ও মুক্তি 
  টুঙ্গিপাড়ার মিয়া ভাই-এর প্রচারণার জন্য শাপলা মিডিয়া ২০২০ সালের ২৭ অক্টোবর চলচ্চিত্রটির একটি মাত্র পোস্টার প্রকাশ করে। প্রাথমিকভাবে চলচ্চিত্রটি ২৫ ডিসেম্বর মুক্তির জন্য পরিকল্পিত ছিল। বাংলাদেশ চলচ্চিত্র সেন্সর বোর্ড টুঙ্গিপাড়ার মিয়া ভাই-এর প্রদর্শনের অনুমতি দেয়ার ক্ষেত্রে ঐতিহাসিক সঠিকতা যাচাই করে। চলচ্চিত্রটির মুক্তির তারিখ পরবর্তীতে ২০২১ সালের ১২ মার্চ নির্ধারণ করা হয়।
  
  আরো দেখুন 
  
   জনপ্রিয় সংস্কৃতিতে শেখ মুজিবুর রহমান
  
  তথ্যসূত্র
  
  বহিঃসংযোগ 
  
   
   
  
  বিষয়শ্রেণী:বাংলাদেশের চলচ্চিত্র
  বিষয়শ্রেণী:আসন্ন চলচ্চিত্র
  বিষয়শ্রেণী:শাপলা মিডিয়া'র চলচ্চিত্র
  বিষয়শ্রেণী:শেখ মুজিবুর রহমান
  বিষয়শ্রেণী:ইমন সাহা সুরারোপিত চলচ্চিত্র
  বিষয়শ্রেণী:শামীম আহমেদ রনি পরিচালিত চলচ্চিত্র
title: টুঙ্গিপাড়ার মিয়া ভাই